“ดาวโจนส์ฟิวเจอร์” ร่วง 300 จุด ช่วงรอสหรัฐฯเปิดตัวเลข “เงินเฟ้อ” คืนนี้
“ดาวโจนส์ฟิวเจอร์” ร่วง 325 จุด โดยนักลงทุนจับตาการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ในคืนนี้ ซึ่งเป็นมาตรวัดอัตราเงินเฟ้อที่เฟดให้ความสำคัญ
28 ม.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ดิ่งลงกว่า 300 จุดในวันนี้ ก่อนที่สหรัฐจะเปิดเผยตัวเลขเงินเฟ้อในคืนนี้
โดย ณ เวลา 20:17 น.ตามเวลาไทย ดัชนีดาวโจนส์ฟิวเจอร์ลบ 325.00 จุด หรือ 0.95% สู่ระดับ 33,720.00 จุด
สำหรับดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาดหุ้นวอลล์สตรีท พุ่งขึ้น 7.38% สู่ระดับ 32.74 ในวันนี้
ส่วนดัชนีดาวโจนส์ปิดตลาดลบ 0.02% วานนี้ ท่ามกลางการซื้อขายที่ผันผวน โดยตลาดได้รับแรงหนุนจากตัวเลขผลิตภัณฑ์มวลรวมภายในประเทศ (GDP) ของสหรัฐที่ขยายตัวดีเกินคาดในไตรมาส 4/2564 แต่ก็ถูกกดดันจากความกังวลที่ว่า ธนาคารกลางสหรัฐ (เฟด) จะเร่งปรับขึ้นอัตราดอกเบี้ยเพื่อสกัดเงินเฟ้อ โดยมีการคาดการณ์ว่าเฟดจะปรับขึ้นอัตราดอกเบี้ย 5 ครั้งในปีนี้
ด้านหุ้นเชฟรอนดิ่งลง 3% ในการซื้อขายก่อนเปิดตลาดวันนี้ หลังเผยผลประกอบการต่ำกว่าที่นักวิเคราะห์คาดการณ์ไว้
ทั้งนักลงทุนจับตาการเปิดเผยดัชนีราคาการใช้จ่ายเพื่อการบริโภคส่วนบุคคล (PCE) ในคืนนี้ ซึ่งเป็นมาตรวัดอัตราเงินเฟ้อที่เฟดให้ความสำคัญ